Jatka kuukausisäästämistä vaikka markkinatilanne heiluisi Kuukausisäästämisen etu ja idea on se, ettei tarvitse reagoida lyhyen aikavälin markkinamuutoksiin millään tavalla. Toki monelle, jolle osakemarkkinat ovat uusi asia, markkinapudotukset voivat aiheuttaa sydämentykytystä. Silti kaikkein huonoin vaihtoehto silloin on lunastaa omat sijoitukset.  Yleensä isojen pudotusten jälkeen on tullut erittäin isoja nousupäiviä, ja jos näinä nousupäivinä ei ole ollut mukana markkinoilla, tuotto koko aikaväliltä on jäänyt selvästi huonommaksi. Täytyy hyväksyä, että pientä heiluntaa aina esiintyy matkan varrella ja olla kärsivällisesti mukana. Kuukausisäästämällä voit hyötyä heikostakin markkinatilanteesta: kun kurssit ovat alhaalla, saat kuukausimaksullasi enemmän rahasto-osuuksia kuin hyvinä aikoina.